Yr Wythnos Weddi am Undeb Cristnogol 2022
Gwasanaeth amgen, llai ffurfiol
Gosodir darn o frethyn glas tywyll neu ddarn mawr o bapur glas tywyll i gynrhychioli wybren y nos, gyda seren fawr arno. Rhoir sêr papur i’r addolwyr ac fe’u gwahoddir i ddod ymlaen ac ychwanegu eu sêr at y darn o frethyn neu’r papur (mae darnau o bapur gludiog ar ffurf sêr melyn yn hawdd i’w cael).
Cyflwyniad a galwad i addoli
Rydym yn perthyn i Eglwys fyd-eang sydd, yn ei hamrywiaeth, yn rhannau sy’n wahanol ond eto’r un fath. Yn ein cymdeithas amlddiwylliannol yma gwelwn rai enghreifftiau o’r gwahaniaethau hynny. Heddiw cawn ein cyflwyno i ran o Gorff Crist sydd â chysylltiadau daearyddol â hanes taith y Doethion.
Ar yr adeg hon o’r flwyddyn, bydd llawer ohonom wedi symud ymlaen yn ein haddoliad o hanes ymweliad y Doethion o’r Dwyrain. Ond mae’r eglwysi yn y Dwyrain Canol yn ein gwahodd i ganolbwyntio ar y stori honno. Trwy uno â hwythau a theithio eto gyda’r Doethion, boed i’n hamser gyda’n gilydd ganiatáu i ni ddod wyneb yn wyneb â’n Duw yng Nghrist. Boed i’n haddoliad ddod ag ymdeimlad o lawenydd a rhyfeddod a chaniatáu i ni ymateb wrth i ni gamu ymlaen ymhellach ar ein taith ninnau mewn ffydd.
Gadewch i ni ddod i bresenoldeb Duw gyda diolchgarwch a llawenydd.
Emyn: Arglwydd pob gobaith [ar dôn Wyddelig]
Arweinydd:	Yn ystod y gwasanaeth hwn byddwn yn gwrando ar eiriau Mathew 2:1-12. Gwrandawn ar ddechrau’r hanes hwnnw:
Darllenydd:  	Wedi i Iesu gael ei eni ym Methlehem Jwdea yn nyddiau’r Brenin Herod, daeth seryddion o’r dwyrain i Jerwsalem a holi, ‘Ble mae’r hwn a anwyd yn frenin yr Iddewon? Oherwydd gwelsom ei seren ef ar ei chyfodiad, a daethom i’w addoli.’
Arweinydd: 	Gwelodd y Doethion y seren ac ymateb i’w hymddangosiad drwy adael popeth a theithio’r byd i’w dilyn, er mwyn darganfod y  plentyn yr oedd y seren yn eu tywys tuag ato.
[bookmark: _Hlk72489178]Yn ein bywydau ein hunain, hefyd, mae Duw yn ein gwahodd ninnau i ddilyn. Pan gyrhaeddoch chi, cawsoch seren bapur. Daliwch y seren nawr. Ac wrth i ni ddal ein sêr, gadewch i ni oedi i gofio ein teithiau personol ein hunain tuag at Iesu, tuag at ddod yn ddisgyblion iddo. Efallai fod digwyddiad neu unigolyn wedi ein hysbrydoli, fod adeg benodol pan gawsom ninnau, hefyd, ein hysgogi i ddilyn gwahoddiad Duw. Bydd rhai ohonom yn sylwi ar fwy nag un seren, mwy nag un gwahoddiad, i gyd yn arwain at berthynas ddyfnach â Iesu. Gadewch i’ch seren bapur gynrychioli eich seren arbennig chi. Ac os na allwch feddwl am seren yn eich bywyd chi, efallai y gall eich seren bapur gynrychioli eich awydd i ddod yn nes at Dduw.
Arweinydd gwahanol: 
Gogoniant i ti, Dad Hollalluog, gan i ti ddatguddio dy hun drwy dy greadigaeth a gwahodd yr holl bobloedd i sefyll yn dy bresenoldeb. Gwelsom seren Iesu yn ein bywydau ac rydym wedi dod i’w addoli yn union fel y gwnaeth y Doethion. Cyflwynwn ein hunain iddo heddiw a gofynnwn am bresenoldeb yr Ysbryd Glân yn ein plith.
Wrth i ni weddïo heddiw am undod yr Eglwys, bydded i ninnau a’n cymunedau fod hefyd yn oleuadau sy’n arwain eraill at Iesu’r Gwaredwr.
Pawb:	Una ni â’n gilydd wrth i ni ddod o’r Gogledd ac o’r De, o’r Dwyrain ac o’r Gorllewin, yn hen ac ifanc, dynion a benywod, i blygu ger dy fron a’th addoli, ein brenin nefol. Amen.
Darllenydd:	Mathew 2, adnodau 3 i 6: 
		Mae’r Doethion yn ceisio arweiniad o’r Ysgrythurau:
A phan glywodd y Brenin Herod hyn, cythruddwyd ef, a Jerwsalem i gyd gydag ef. Galwodd ynghyd yr holl brif offeiriaid ac ysgrifenyddion y bobl, a holi ganddynt ble yr oedd y Meseia i gael ei eni. Eu hateb oedd, ‘Ym Methlehem Jwdea, oherwydd felly yr ysgrifennwyd gan y proffwyd:
“A thithau Bethlehem yng ngwlad Jwda,
nid y lleiaf wyt ti o lawer ymysg tywysogion Jwda,
canys ohonot ti y daw allan arweinydd
a fydd yn fugail ar fy mhobl Israel.”’
Arweinydd:	Cyrhaeddodd y rhai sy’n ceisio’r brenin newydd hyd Jerwsalem dan arweiniad rhyfeddod y bydysawd. Er mwyn canfod pen eu taith, fodd bynnag, maent angen cymorth eraill, ac fe’u cyfeirir at arweiniad yr Ysgrythurau. Maent yn darganfod bod Gair Duw ‘yn llusern i’m troed, ac yn oleuni i’m llwybr.’ [Salm 119:105]
Pawb:		Arglwydd, rhoddwn i ti ddiolch a mawl 
am y rhai a’n cynorthwyodd ar ein taith;
y rhai a’n cadwodd ni ar ffordd daioni 
ac felly ein cynorthwyo i’th ddarganfod di.
Addolwn di, O Arglwydd, 
oherwydd rwyt ti gyda ni drwy anhrefn ein bywydau
drwy nerth dy Ysbryd Glân.
Rwyt yn llusern i’n llwybrau
ac yn rhoi i ni ddoethineb a’r gallu i ymddiried 
mewn byd o anwiredd ac amheuon.

Emyn: Frodyr, chwiorydd, wnewch chi dderbyn – Richard A M Gillard
		Matthew 2, adnodau 7 i 9:
		Maent yn cyfarfod â rhywun nad yw ei fwriadau’n dda:
Darllenydd:	Yna galwodd Herod y seryddion yn ddirgel ato, a holodd hwy'n fanwl pa bryd yr oedd y seren wedi ymddangos. Anfonodd hwy i Fethlehem gan ddweud, ‘Ewch, a chwiliwch yn fanwl am y plentyn, a phan fyddwch wedi dod o hyd iddo, rhowch wybod i mi er mwyn i minnau hefyd fynd a’i addoli.’ 
Arweinydd:	Ar ein taith, weithiau byddwn yn dod ar draws pobl nad yw eu bwriadau’n dda. Mae’r Doethion yn cyfarfod â Herod yng nghyfrinachedd coridorau grym. Diogelu ei fuddiannau ei hun yw unig fwriad Herod, ac yn y pen draw dinistrio unrhyw beth mae’n ei ystyried yn fygythiad i’r buddiannau hynny. Rhaid i ninnau hefyd ymdrin â lleisiau a negeseuon sy’n honni parchu’r hyn sydd dda, ond sydd yn y pen draw yn ddinistriol.
Pawb:	Arglwydd, rydym wedi achosi niwed enfawr i’r ddaear, ein cartref cyffredin, drwy ddefnyddio ei hadnoddau’n ddiddiwedd.
Ar adegau hefyd, byddwn yn caniatáu i’n dymuniadau hunanol fygu unrhyw wir ymrwymiad i geisio cyfiawnder, gan atal y tlotaf rhag mwynhau hyd yn oed y pethau mwyaf sylfaenol sy’n rhoi urddas i bobl.
Fel Herod, rydym yn ceisio amddiffyn ein palasau ac yn plannu hadau drwgdybiaeth.
Gelli di, Arglwydd, chwalu ein tywyllwch â’th oleuni.
Yng nghanol y llu o negeseuon sy’n ein cyrraedd yn barhaus,
cynorthwya ni i beidio colli’n ffordd.
O Iesu Grist mae d’olau o’n mewn ni
(Taizé)
Darllenydd:	Wedi gwrando ar y brenin aethant ar eu taith, a dyma’r seren a welsent ar ei chyfodiad yn mynd o'u blaen hyd nes iddi ddod ac aros uwchlaw’r man lle'r oedd y plentyn. A phan welsant y seren, yr oeddent yn llawen dros ben.
Arweinydd arall:
Dduw ein Tad nefol, rhoddwn ddiolch i ti am y rhodd o lawenydd yn ein bywydau ni ein hunain ac ym mywydau pawb sy’n d’adnabod ac yn dy garu. Rhoddwn ddiolch hefyd am bawb nad ydynt eto wedi deall mai tydi yw ffynhonnell pob llawenydd ond y mae eu llawenydd eisoes yn eu harwain i fyw bywydau gwell a mwy haelionus. Gweddïwn, wrth i ni deithio tuag at nod undod Cristnogol, y bydd ein bywydau gyda’n gilydd yn dystiolaeth loyw a llawen sy’n arwain eraill i ddod i adnabod Crist.
Pawb:		Diolch a fo i Dduw, a folwn â lleisiau llawen.
Darllenydd:	Daethant i'r tŷ a gweld y plentyn gyda Mair ei fam; syrthiasant i lawr a’i addoli, ac wedi agor eu trysorau offrymasant iddo anrhegion, aur a thus a myrr. Yna, ar ôl cael eu rhybuddio mewn breuddwyd i beidio â dychwelyd at Herod, aethant yn ôl i’w gwlad ar hyd ffordd arall.
Pregeth neu homili os oes angen 😊 neu ennyd o dawelwch, efallai gyda cherddoriaeth dawel.
Dychwelwn yn awr at y seren, sydd bellach yn cynrychioli’n ogystal ein rhoddion ninnau i’r baban Iesu.
Arweinydd:	Ar ddechrau ein gwasanaeth, cawsom ein gwahodd i ddal ein seren, a chofio ein taith bersonol ninnau tuag at Iesu, tuag at ddod yn ddisgybl, gan gofio digwyddiad neu unigolyn a fu’n ysbrydoliaeth i ni. Neu efallai mai ystyried y seren yn ddelwedd o’n dymuniad i ddod yn agosach at Dduw a wnaethom. 
Edrychwch eto ar eich seren, a’r tro hwn, gofynnwch am y gras a’r nerth i fod yn ddylanwad er daioni. Efallai gallech ofyn am y cyfle i gyd- gerdded â rhywun sydd mewn angen, i fod yn gefn i rywun.  Fel arall, gallech ailymrwymo i barhau â’ch taith o dyfu fel disgybl. 
Ennyd o dawelwch. Efallai bydd cerddoriaeth dawel i ddilyn, a bydd yr arweinydd yn parhau, gyda’r gerddoriaeth yn y cefndir: 
Daeth y Doethion â’u rhoddion o aur, thus a myrr a’u cyflwyno o’u gwirfodd i’r baban Iesu. Mae Duw’n gofyn i chi a fi wneud yr un modd. Bydded eich seren yn symbol o’r hyn sydd gennych i’w gynnig, yn symbol o’r hyn ydych chi ac o’ch doniau, fel y gall Crist wneud defnydd o bawb ohonom a rhoi i ni’r gras i fod yn halen a goleuni yn ein bywydau beunyddiol. A phan ydych yn barod, dewch ymlaen a rhowch eich seren yn yr awyr. 
	Mae’r gerddoriaeth dawel yn parhau hyd y bydd pawb yn ôl yn eu seddau. Yna bydd yr arweinydd yn gwahodd pawb i sefyll a chanu.
Pawb:		Tri ŷm ni...
Arweinydd: 	Wrth i ni agor trysorau’n doniau a’u cyflwyno at wasanaeth Corff Crist, gweddïwn am ddyfodiad Teyrnas Dduw ac am gyflawni ei ewyllys:
		Ein Tad – testun cyflawn yn y llyfryn Trefn Addoliad.
Anfon Allan a’r Fendith
Arweinydd: 	Ewch a byddwch fyw fel plant y goleuni.
Pawb: 	Oherwydd canfyddir ffrwyth y goleuni ym mhopeth sy’n dda, yn gyfiawn 
ac yn wir.
Arweinydd: 	Na fydded i chi unrhyw ran yng ngweithredoedd diffrwyth y tywyllwch.
Pawb: 		Deffrown o’n cwsg a bydd Crist yn llewyrchu arnom.
Arweinydd: 	Bydded tangnefedd i’r holl gymuned, a chariad ynghyd â ffydd oddi wrth Dduw Dad a’r Arglwydd Iesu Grist. Gras fyddo gyda phawb sy’n caru’r Arglwydd Iesu Grist â chariad anfarwol.
Pawb:		Amen. Diolch a fo i Dduw.
Cenir Gair Disglair Duw ar y diwedd, gan droi i edrych tuag at yr allanfa ar gyfer y pennill olaf. 


Atodiad
Y testun cyflawn yn y Beibl Cymraeg Newydd Diwygiedig:
1 Wedi i Iesu gael ei eni ym Methlehem Jwdea yn nyddiau’r Brenin Herod, daeth seryddion o’r dwyrain i Jerwsalem 2 a holi, ‘Ble mae’r hwn a anwyd yn frenin yr Iddewon? Oherwydd gwelsom ei seren ef ar ei chyfodiad, a daethom i’w addoli.’ 3 A phan glywodd y Brenin Herod hyn, cythruddwyd ef, a Jerwsalem i gyd gydag ef. 4 Galwodd ynghyd yr holl brif offeiriaid ac ysgrifenyddion y bobl, a holi ganddynt ble yr oedd y Meseia i gael ei eni. 5 Eu hateb oedd, ‘Ym Methlehem Jwdea, oherwydd felly yr ysgrifennwyd gan y proffwyd: 
6 “A thithau Bethlehem yng ngwlad Jwda,
nid y lleiaf wyt ti o lawer ymysg tywysogion Jwda,
canys ohonot ti y daw allan arweinydd
a fydd yn fugail ar fy mhobl Israel.”’
7 Yna galwodd Herod y seryddion yn ddirgel ato, a holodd hwy'n fanwl pa bryd yr oedd y seren wedi ymddangos. 8 Anfonodd hwy i Fethlehem gan ddweud, ‘Ewch, a chwiliwch yn fanwl am y plentyn, a phan fyddwch wedi dod o hyd iddo, rhowch wybod i mi er mwyn i minnau hefyd fynd a’i addoli.’ 9 Wedi gwrando ar y brenin aethant ar eu taith, a dyma’r seren a welsent ar ei chyfodiad yn mynd o'u blaen hyd nes iddi ddod ac aros uwchlaw’r man lle'r oedd y plentyn. 10 A phan welsant y seren, yr oeddent yn llawen dros ben. 11 Daethant i'r tŷ a gweld y plentyn gyda Mair ei fam; syrthiasant i lawr a’i addoli, ac wedi agor eu trysorau offrymasant iddo anrhegion, aur a thus a myrr. 12 Yna, ar ôl cael eu rhybuddio mewn breuddwyd i beidio â dychwelyd at Herod, aethant yn ôl i’w gwlad ar hyd ffordd arall.

